"Il-Knisja tieħu passi iebsa kontra l-abbuż"
Kurja – knisja.mt/ritratti Il-Kap tas-Safeguarding Commission Andrew Azzopardi qal li l-każ fejn l-Isfqijiet Maltin ipprojbixxu saċerdot milli jkompli jeżerċita l-ministeru saċerdotali, minkejja d-deċiżjoni tal-Qorti tal-Appell turi li "l-Knsija tieħu passi iebsa kontra l-abbuż". F'laqgħa mal-ġurnalisti, membri tal-Kummissjoni għall-ħarsien tat-tfal u l-adulti vulnerabbli, immexxija minn Andrew Azzopardi, ippubblikaw ir-rapport annwali li fih ix-xogħol li twettaq fl-2017. Azzopardi spjega li l-kompetenza tagħhom bħala kummissjoni tmur oltre minn jekk il-persuna tkunx instabitx ħatja jew le għax il-ministeri tal-Knsija huma aktar sensittivi. Kurja – knisja.mt/ritratti Il-Kummissjoni, li twaqqfet fl-2015 mill-Isfqijiet Maltin u l-ordnijiet reliġjużi, rċeviet tliet allegazzjonijiet ta' abbużi fuq minuri li nsabu li kienu sostanzjati. Azzopardi spjega li dawn l-allegazzjonijiet kienu jinvolvu saċerdot djoċesan, patri u lajk. Jisħaq li fit-tliet ċirkustanzi il-każijiet ġew riferuti lill-Pulizija għall-investigazzjoni. Barra minn hekk ittieħdet l-azzjoni meħtieġa, mingħajr preġudizzju, billi ġiet imposta restrizzjoni fuq l-attività pastorali tal-persuni kkonċernati. Spjega li dan sar fuq rakkomandazzjoni tal-Kummissjoni bħala prekawzjoni. Mir-rapport annwali joħroġ li sa tmiem is-sena li għaddiet is-Safeguarding Commission kkonkludiet l-evalwazzjoni fuq numru ta' lmenti mressqa għall-attenzjoni tagħha. Minn dawn l-ilmenti 10 ma ġewx ippruvati, 3 kienu infondati u 3 ilmenti ma kinux dwar abbuż iżda xorta waħda ġew riferuti lil entitajiet oħra. Fil-preżent, il-kummissjoni qed tevalwa 12-il ilment ieħor li jikkonċernaw minuri. Mistoqsi minn Newsbook.com.mt biex jispjega x'kienu l-10 ilmenti li ma ġewx ippruvati mill-Kummissjoni, Azzopardi rrefera għad-dokument bl-Ingliż li fih il-Kummissjoni telenka definizzjoni ta' lment li huwa unsubstantiated . Id-dokument jispjega li dawn huma każijiet fejn l-allegazzjoni ssir b'mod anonimu, il-persuna li fuqha ssir l-allegazzjoni ma tkunx identifikata, tkun mietet jew ilmenti fuq il-mezzi soċjali. Dwar ilmenti li jikkonċernaw adulti vulnerabbli , il-kummissjoni sabet li mill-ilmenti li rċeviet fl-2017, 3 ma ġewx ippruvati, 3 kienu infondati, u 6 ġew riferuti lil entitajiet oħra għax ma kinux jikkonċernaw abbuż sesswali, fiżiku, emozzjonali, sfruttament jew bullying. Fil-preżent, il-kummissjoni qed tevalwa 3 ilmenti oħra. Ħidma ta' prevenzjoni Is-sena li għaddiet il-kummissjoni temmet proġett pilota ma' sitt entitajiet tal-Knisja li evalwa l-miżuri mħaddma u kkunsidra metodi ġodda fil-qasam tal-prevenzjoni mill-abbuż. Il-kummissjoni ssottometiet ukoll għadd ta' applikazzjonijiet quddiem il-Qrati tal-Ġustizzja biex tikkonferma li 2,155 persuna fil-Knisja li jaħdmu mal-minuri jissodisfaw il-kriterji meħtieġa skont il-Liġi. Dan biex tizgura li l-ħarsien tat-tfal u l-adulti vulnerabbli jkun fiċ-ċentru tal-ħidma tal-Knisja għall-benefiċċju tal-kommunità kollha. Kurja – knisja.mt/ritratti Fl-1 ta' Settembru li għadda, meta intervistat fuq Newsline fuq RTK , Azzopardi qal li kull akkuża dwar xi forma ta' abbuż minn saċerdoti jew persuni oħra li jaħdmu fil-Knisja tiġi investigata mis-Safeguarding Commission li kull meta jkun il-każ tirrapporta mill-ewwel lill-Pulizija. Il-Kummissjoni hija ffurmata minn grupp ta' professjonisti minn oqsma differenti li jaħdmu b'mod awtonomu u jagħtu rakkomandazzjonijiet li jikkonċernaw allegazzjonijiet ta' abbuż fil-Knisja. Il-membri tal-kummissjoni huma: Dr Roberta Attard (clinical psychologist), Dr Kevin Borg (pedjatra), Fr Antoine Farrugia sdb (ħaddiem soċjali), Dr Nathalie Kenely (Kap tad-Dipartiment tal-Politika Soċjali fl-Università ta' Malta), Rev. Dr Joseph Farrugia (clinical psychologist), u Dr Nicole Briffa (avukat). Andrew Azzopardi esprima s-sodisfazzjon tiegħu għall-kollaborazzjoni li teżisti bejn is-Safeguarding Commission u l-Pulizija fil-ħidma kontra l-abbuż biex issir ġustizzja mal-vittmi. Ħeġġeġ lil kull min għandu xi informazzjoni relatat ma' abbuż fil-Knisja biex jirrapporta direttament lill-Pulizija u biex jikkuntattja lis-Safeguarding Commission fuq info@safeguarding.mt . Andrew Azzopardi se jkun intervistat fil-programm Follow-Up fuq RTK fil-5pm. Stqarrija tas-Safeguarding Commission Rapport annwali tas-Safeguarding Commission